CELEX: 32016R2096
Language: ro
Date: 2016-11-30 00:00:00
Title: Regulamentul (UE) 2016/2096 al Comisiei din 30 noiembrie 2016 de modificare a Regulamentului (UE) nr. 1254/2009 în ceea ce privește anumite criterii care să permită statelor membre să deroge de la standardele de bază comune privind securitatea aviației civile și să adopte măsuri de securitate alternative (Text cu relevanță pentru SEE )

1.12.2016   
            
            
               RO
            
            
               Jurnalul Oficial al Uniunii Europene
            
            
               L 326/7
            
         REGULAMENTUL (UE) 2016/2096 AL COMISIEI
   din 30 noiembrie 2016
   de modificare a Regulamentului (UE) nr. 1254/2009 în ceea ce privește anumite criterii care să permită statelor membre să deroge de la standardele de bază comune privind securitatea aviației civile și să adopte măsuri de securitate alternative
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 4 alineatul (4),
   întrucât:
   
               (1)
            
            
               Experiența dobândită în punerea în aplicare a Regulamentului (UE) nr. 1254/2009 al Comisiei (2) a demonstrat necesitatea de a clarifica cerința pentru evaluările riscurilor și necesitatea de a cuprinde mai multe detalii privind tipurile de operațiuni ale anumitor categorii de trafic aerian enumerate în regulamentul citat pentru a îmbunătăți claritatea juridică, astfel încât să se evite interpretările divergente ale legislației.
            
         
               (2)
            
            
               În cazuri excepționale și luând în considerare natura specifică a zborului, statele membre ar trebui să aibă posibilitatea de a acorda derogări de la limitările de greutate prevăzute în Regulamentul (UE) nr. 1254/2009 pentru anumite categorii de zboruri. Astfel de derogări ar trebui să se bazeze pe evaluări individuale ale riscurilor și să permită altor state membre care primesc astfel de zboruri să solicite o notificare sau o aprobare prealabilă.
            
         
               (3)
            
            
               Prin urmare, Regulamentul (UE) nr. 1254/2009 ar trebui modificat în consecință.
            
         
               (4)
            
            
               Măsurile prevăzute în prezentul regulament sunt conforme cu avizul comitetului menționat la articolul 19 alineatul (3) din Regulamentul (CE) nr. 300/2008,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 1254/2009 se modifică după cum urmează:
   
               1.
            
            
               La articolul 1, prima teză se înlocuiește cu următorul text:
               „Statele membre pot să deroge de la standardele de bază comune prevăzute la articolul 4 alineatul (1) din Regulamentul (CE) nr. 300/2008 și să adopte măsuri de securitate alternative care să asigure un nivel adecvat de protecție pe baza unei evaluări a riscurilor aprobate de autoritatea competentă, pe aeroporturi sau în zone demarcate ale aeroporturilor unde traficul este limitat la una sau mai multe dintre următoarele categorii:”
            
         
               2.
            
            
               La articolul 1, punctul 3 se înlocuiește cu următorul text:
               
                           „3.
                        
                        
                           zboruri de stat, militare și ale forțelor de ordine;”
                        
                     
         
               3.
            
            
               La articolul 1, punctul 10 se înlocuiește cu următoarele puncte 10, 11 și 12:
               
                           „10.
                        
                        
                           zboruri cu aeronave cu o masă maximă la decolare mai mică de 45 500 de kilograme, deținute de o companie pentru transportul propriilor angajați și al pasagerilor neplătitori, precum și al bunurilor, ca sprijin pentru derularea activităților companiei;
                        
                     
                           11.
                        
                        
                           zboruri cu aeronave cu o masă maximă la decolare mai mică de 45 500 de kilograme, închiriate (contract charter sau contract de leasing) în totalitate de o companie de la un operator de aeronave cu care are un acord scris pentru transportul propriilor angajați și al pasagerilor neplătitori, precum și al bunurilor, ca sprijin pentru derularea activităților companiei;
                        
                     
                           12.
                        
                        
                           zboruri cu aeronave cu o masă maximă la decolare mai mică de 45 500 de kilograme, pentru transportul proprietarului aeronavelor și al pasagerilor neplătitori, precum și al bunurilor.”
                        
                     
         
               4.
            
            
               La articolul 1 se adaugă următorul alineat:
               „În cazul zborurilor care intră sub incidența punctelor 10, 11 și 12, dar efectuate cu o aeronavă cu o masă maximă la decolare de minimum 45 500 de kilograme, autoritatea competentă poate, în cazuri excepționale și pe baza unei evaluări a riscurilor pentru fiecare caz în parte, să deroge de la limita de greutate prevăzută în aceste categorii. Statele membre care primesc astfel de zboruri efectuate cu aeronave de minimum 45 500 de kilograme pot solicita notificarea prealabilă, care poate include o copie a evaluării riscurilor efectuate, sau aprobarea prealabilă a acestora. Cerința de notificare sau de aprobare prealabilă se depune în scris către toate celelalte state membre.”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 97, 9.4.2008, p. 72.
   
      (2)  Regulamentul (UE) nr. 1254/2009 al Comisiei din 18 decembrie 2009 de stabilire a criteriilor care să permită statelor membre să deroge de la standardele de bază comune privind securitatea aviației civile și să adopte măsuri de securitate alternative (JO L 338, 19.12.2009, p. 17).